Hou gebeure in oliemark dop | Netwerk24
Hou gebeure in oliemark dop
Deur Frans De Klerk 16 Maart 2020 05:30
Standard Bank se Oil-Linker-beursverhandelde nota (ETN) gee beleggers blootstelling aan die olieprys op ’n kostedoeltreffende manier.
Die oliereus Shell se raffinadery en petrochemiese aanleg in Singapoer. Foto: Reuters
Die ETN dra nie die koste verbonde aan die besit van, stoor en versekering van fisieke olie nie. Hou in gedagte dat talle olieproduserende lande teen die huidige prysvlakke olie nie winsgewend kan produseer nie. Die goedkoopste produsent is Rusland op $42/vat en die duurste produsent is Bahrein op $88/vat.
Indien die prys dus op huidige vlakke konsolideer, sal die een land ná die ander teen ’n massiewe verlies olie na die mark bring, en oor tyd sal produsente ophou lewer en outomaties ’n tekort veroorsaak.
Die Williams-persentasiereeks-aanwyser beklemtoon die oorverkoopte situasie van die ETN. ’n Moontlike dubbellaagte (moontlik positief) op die aanwyser en prys impliseer ’n moontlike ommekeer, maar ons weet dat die momentum na bo eers sal eskaleer wanneer die -50-vlak in ’n steun verander.
Die dooie kruis van die 10- en 20-dae- bewegende gemiddelde bevestig dat die momentum na onder steeds geld.
Die eerste teken van positiwiteit sal sigbaar wees wanneer lyn A (R9,10) in steun verander. Die volgende sterk weerstand om te oorkom, wag by lyn B (R10,20).
Spekulante: Koop of oorweeg ’n langposisie bo lyn A (R9,10), maar gebruik R7,50 as keerverlies om kapitaal te beskerm. Die moontlike teikens na bo is R9,80, R10,20, R10,60, R11,05, R11,60 en R12,30.
Medium- tot langtermynbeleggers: Hou in gedagte as jy ’n belastingvrye spaarrekening het, kan die ETN’e en ETF’s (beursverhandelde fondse) op lang termyn ’n wonderlike belegging wees. Die prysoorlog in die Organisasie van Petroleum-uitvoerlande (Opul) kan op langer termyn voortduur wat hierdie ETN na R3 kan neem, maar hou dit dop vir die lang termyn. Gebruik egter R5,60 as keerverlies om kapitaal te beskerm.
Frans en Christelle de Klerk is onafhanklike tegniese ontleders. Christelle is ook ’n geregistreerde makelaar. Kontak hulle by www.fransdeklerk.com of www.chris-tell.com. Twitternaam: TraderFrans
Meer oor: Olieprys | Tegniese Ontleding | Beleggings | Aandele
Sasol styg met 50% ná verklaring beleggers paai
Bloedbad by Sasol ná oliepryse weer val
Só gaan virus verbruik van olie temper